
A pszichológiai jóllét és az azt meghatározó tényezők összefüggéseinek nemzetközi vizsgálata felsőoktatásban tanuló fiatalok körében

Kutatásom célja a hallgatók lelki egészségének pontosabb jellemzése és olyan tényezők azonosítása, amelyek segítségével a lelki egészséget javítani lehetne a felsőoktatás keretein belül. Ennek érdekében kérdőíves vizsgálatot végeztem a Debreceni Egyetem, a Partiumi Keresztény Egyetem és a Nagyváradi Állami Egyetem hallgatóinak körében. Kutatási módszerként a standard kérdőíves vizsgálatot választottam. A kérdőív vizsgálta többek közt a demográfiai adatokat, a depressziót, szorongást, stresszt (DASS-21), a pszichológiai jóllétet (Ryff-18) valamint a konfliktuskezelési stratégiákat (TKI). Az alkalmazott standard kérdőívek közül kettő (Ryff-18 és DASS-21) jelenleg validálás alatt áll hazánkban. Az adatfeldolgozás SPSS program segítségével történt. A 237 kérdőív értékelése alapján elmondható, hogy a Debreceni Egyetem hallgatóinak (N=147) és a két nagyváradi egyetem hallgatóinak (N=90) az összehasonlítása során szignifikáns különbség van a pszichés jóllét egyes összetevői közül az autonómia (p=0,005) és az életcél (p=0,018) területén. A mentális distressz mutatók közül pedig a stressz skálán (p=0,042) mértem jelentős eltérést. Míg a Debreceni Egyetem hallgatói a mérsékelt, addig nagyváradi hallgatók az enyhe tartományba tartoznak a stressz tekintetében. A konfliktuskezelési stratégiák alkalmazásában nem találtam jelentős különbséget. A Debreceni Egyetem hallgatói és a két nagyváradi egyetem hallgatói egyaránt az elkerülő stratégiát preferálják.

